Jefferson City (Missouri)

**Jefferson City** je glavni grad američke savezne države Missouri. Po podacima sa popisa stanovništva 2010. u SAD, ima 43.079 stanovnika, što ga čini 15. najvećim gradom u toj saveznoj državi. Grad ima dosta nadimaka kao što su "Jeff City" ili "Jeff" a ponekad se koriste i skraćenice poput "JC" ili "JCMO".

## Historija 
U pretkolumbovo vrijeme, ovo područje je bilo naseljeno domorodačkim stanovništvom, poznatim kao "graditelji pogrebnih humaka" (). Međutim, oni su već bili nestali mnogo prije dolaska prvih naseljenika, a naseljenici su tu zatekli indijance iz plemena Osage. Kada je proglašena teritorija Missouri 1812. godine, Saint Louis je proglašen administrativnim sjedištem te oblasti, a kasnije je prijestolnica prebačena u St. Charles.

Približno u sredini te teritorije, Jefferson City je 1821. odabran kao novi glavni grad, dok je u njemu još uvijek živio Thomas Jefferson. Selo se prvobitno zvalo "Lohman's Landing", te kada je ovdje preseljena zakonodavna vlast, predloženo je da se naprije nazove *Missouriopolis*, da bi nedugo zatim promijenio ime u sadašnje. Godinama je ovo selo bilo tek nešto više od trgovačke stanice u sred divljine, oko pola puta između Saint Louisa i Kansas Cityja. Tek 1825. naselje je dobilo status grada, a godinu kasnije zakonodavna skupština Missourija je po prvi put imala zasjedanje u Jefferson Cityju.

Jefferson City je odabran kao mjesto gradskog zatvora. Taj zatvor, nazvan *Missouri State Penitentiary*, otvoren je 1836. godine. U njemu su bili zatvoreni mnogi poznati Amerikanci, uključujući i bivšeg prvaka u teškoj kategoriji Sonny Listona, ubicu Jamesa Earla Raya i pljačkaša banaka Charlesa Floyda. Tokom američkog građanskog rata, Jefferson City su okupirale jedinice Sjeverne unije a izabranu zakonodavnu skupšinu države je sjevernjački general Nathaniel Lyon protjerao iz grada. Međutim, neki zastupnici su se ponovno skupili u gradu Neosho te donijeli odluku o secesiji države Missouri od SAD-a. Tokom rata Missouri su sebi prisvajale obje zaraćene strane, Konfederacija i Unija, kao i susjednu državu Kentucky. Missourijanci su bili jako podijeljeni u ratu, a mnogi građani, naročito u St. Louisu, podržavali su Sjever, dok su druga područja (naročito u području *Little Dixie*) snažno podržavali Konfederaciju, kao i duž rijeke Missouri između Jefferson Cityja i Kansas Cityja.

Njemački doseljenici su podigli brojne vinograde u malim naseljima s obje strane rijeke Missouri, naročito sjeverno od grada te istočno prema Marthasvilleu, neposredno izvan St. Louisa. Ovo područje danas poznato kao *Missouri Porajnje*, zbog svojih vinograda, postalo je dio gradske poljoprivredne i turističke privrede.

## Klima 
Grad ima prelaznu klimu između vlažne suptropske i vlažne kontinentalne klime sa vrelim, kišnim ljetima i hladnim zimama. Oluje su vrlo česte u proljeće i ljeto. Slab snijeg je uobičajena pojava tokom zime, mada polovina padavina zimi bude u vidu kiše.

## Stanovništvo 
Prema rezultatima popisa stanovništva 2010. godine, u gradu je živjelo 43.079 stanovnika u 17.278 domaćinstava odnosno 9.969 porodica. Gustoća naseljenosti po istim izvorima iznosila je 462 stanovnika po km2. U gradu se nalazilo 18.852 stambenih jedinica sa prosječnom gustoćom od 202,5 stambene jedinice po km2. U pogledu rasnog sastava stanovništva, u Jefferson Cityju bilo je 78% bijelaca, 16,9% afroamerikanaca, 0,3% indijanskog porijekla, 1,8% azijata, 0,1% pacifičkih domorodaca, 0,8% drugih rasa i 2,2% mješanaca (dvije ili više rasa). Hispaničkog ili latinoameričkog stanovništva svih rasa bilo je 2,6% ukupnog stanovništva.

Od 17.278 domaćinstava bilo je 28,8% onih u kojima je bilo jedno ili više djece mlađe od 18 godina, 41,6% su bili vjenčani parovi koji žive zajedno, 12,4% bile su žene s porodicom bez muževa, 3,7% su bili muškarci s porodicom bez žene, dok je 42,3% bilo samaca odnosno osoba koji ne žive u porodicama. Oko 36,2% domaćinstava činili su pojedinci dok 11,5% su bili osobe starije od 65 godina koje žive sami. Prosječna veličina domaćinstva bila je 2,21 osoba, dok je prosječna veličina porodice bila 2,89 osoba.

U gradu, stanovništvo je bilo sastavljeno iz 20,9% osoba mlađih od 18 godina, 10,3% osoba starosti između 18 i 24 godine, 28,6% stanovnika starosti između 25 i 44 godine, 26,8% stanovnika između 45 i 64, te 13,4% stanovnika starijih od 65 godina. Medijan starosti u gradu iznosio je 37,5 godina. Spolni sastav stanovništva bio je 51,2% muškaraca i 48,8% žena.

## Reference 
## Vanjski linkovi 
Kategorija:Gradovi u okrugu Cole, Missouri
Kategorija:Gradovi u Missouriju